Source: https://justicemoldova.md/asociatia-vocea-justitiei-cere-csm-sa-convoace-adunarea-generala-extraordinara-a-judecatorilor-actiunile-propuse/
Timestamp: 2020-02-17 06:24:05+00:00
Document Index: 22269265

Matched Legal Cases: ['CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ']

Asociația „Vocea Justiției” cere CSM să convoace Adunarea generală extraordinară a judecătorilor. Acțiunile propuse – Justice Moldova
Asociația „Vocea Justiției” cere CSM să convoace Adunarea generală extraordinară a judecătorilor. Acțiunile propuse
By Olga Cebanu 8 octombrie 2019 No Comments
Asociația „Vocea Justiției” solicită Consiliului Superior al Magistraturii (CSM) să convoace, în decurs de o lună, în mod solemn, Adunarea generală extraordinară a judecătorilor, în cadrul căreia membrii care vor obține vot de neîncredere să-și depună mandatele.
Potrivit ZdG, în adresare este menționat că propunerea este înaintată „întru evitarea speculațiilor ulterioare și destabilizarea situației în întreaga societate” și „luând în considerație faptul că Adunarea generală extraordinară a judecătorilor din 27 septembrie nu a avut cvorum, nici temei legal pentru ridicarea mandatelor membrilor CSM, respectiv, tentativa a eșuat”.
Asociația propune CSM următoarele acțiuni:
să ia act de situația excepțională gravă creată în sistemul judecătoresc și să constate necesitatea convocării judecătorilor într-o Adunare generală extraordinară;
să convoace, în decurs de o lună, în mod solemn, Adunarea generală extraordinară a judecătorilor;
să prezinte un raport în fața Adunării generale, fiecare membru în parte, cu privire la activitatea desfășurată în cadrul CSM pe parcursul mandatului său;
să prezinte avizul CSM cu privire la proiectul de reformă a justiției;
să propună spre discuție transparentizarea problemelor cu care se confruntă sistemul judecătoresc și propuneri privind ameliorarea situației;
să inițieze un vot de încredere/neîncredere față de membrii CSM pentru a aprecia situația reală existentă actualmente în sistemul judecătoresc;
în baza rezultatului votului, să-și depună, după caz (vot de neîncredere), în mod solemn mandatele la această Adunare generală extraordinară, pentru a oferi posibilitatea sistemului judecătoresc să-și schimbe, în mod legal, organele de autoadministrare, în așa mod producând o schimbare reală și adevărată necesară în societate, cu scopul de a restabili încrederea societății în sistemul de justiție;
să stabilească data alegerii noilor membri în CSM, cu menținerea împuternicirilor, în condițiile legii, până la formarea noului Consiliu, pentru a nu periclita procesul de administrare a justiției și a nu crea situații de haos în societate.
La 30 septembrie, cinci membri ai CSM au depus o contestație prin care solicită anularea hotărârii Adunării generale extraordinare a judecătorilor de vineri, 27 septembrie, privind ridicarea mandatelor acestora.
Anterior, șefa Guvernului, Maia Sandu, precum și ministra Justiției, Olesea Stamate, au declarat că adunarea s-a desfășurat cu încălcarea procedurii, iar hotărârile luate nu au efecte juridice.
Șase membri permanenți ai CSM și unul supleant au rămas vineri, 27 septembrie, fără mandat. Decizia a fost luată în urma votului de la Adunarea generală extraordinară a judecătorilor. Totodată, a fost stabilit ca următoarea Adunare generală extraordinară a judecătorilor să aibă loc la 25 octombrie, în cadrul căreia să fie aleși noi membri ai CSM. Până atunci, pentru asigurarea funcționării organului de autoadministrare judecătorească, a fost luată decizia ca Ion Postu, membru al CSM desemnat din rândul societății civile, să exercite interimatul funcției de președinte al CSM.
O cerere privind convocarea Adunării generale extraordinare a judecătorilor, semnată de 87 de judecători, a fost înregistrată la 13 septembrie la Secretariatul CSM. La 19 septembrie, CSM a decis amânarea examinării subiectului. Decizia CSM privind amânarea subiectului a fost contestată la Curtea de Apel (CA) Chișinău, iar la 20 septembrie instanța a emis o hotărâre prin care a obligat CSM să convoace ședința extraordinară a Adunării generale a judecătorilor. În ședința din 24 septembrie, CSM a respins cererea judecătorilor de a convoca adunarea. În aceeași zi, trei judecătoare de la CA Chișinău au emis o încheiere prin care au pus în aplicare hotărârea din 20 septembrie. La 25 septembrie, CSM a contestat la Curtea Supremă de Justiție (CSJ) decizia din 20 septembrie a CA Chișinău, dar CSJ a respins recursul CSM.